**Фальклорная мазаіка**

**Гульня-падарожжа**

*Складальнік - Сучкова І. А.,*

*бібліятэкар 2 катэгорыі*

*гарадской бібліятэкі*

*мікрарайона “Маладзёжны” г. Мазыра*

**Чытацкае прызначэнне**: вучні 5-6 класаў.

**Мэта:** замацаваць веды аб беларускім народным фальклоры: прымаўках, прыказках, загадках, казках і г.д.; развіваць мову вучняў, узбагачаць слоўнікавы запас; выхоўваць любоў і павагу да роднага слова праз знаёмства са спадчынай беларускага народа.

**Афармленне і абсталяванне**: камп’ютар, кніжная выстава, карткі з скорагаворкамі, аўдыёзапісы.

**

*Гучыць народная музыка (мінусоўка).*

**ВЯДУЧЫ:** Добры дзень, паважаныя сябры! Наша сённяшняя сустрэча прысвечана самаму значнаму скарбу чалавека ‒ роднай мове.

21 лютага ў свеце адзначаецца **Міжнародны дзень роднай мовы**. Сёння ў нашым рознакаляровым і рознагалосым свеце налічваецца больш за шэсць тысяч моў. Палова з іх знаходзіцца пад пагрозай знікнення. Менавіта дзеля іх захавання і быў абвешчаны Дзень роднай мовы.

Мова ‒ душа народа, векавая памяць многіх пакаленняў, наш галоўны нацыянальны скарб. Жыве мова ‒ жыве народ, жыве памяць продкаў. Няма роднай мовы ‒ няма народа, няма суцяшэння ў горы, няма слоў радасці.

Ці доўга пражыве дрэва, калі ў яго абсякуць карані і якім стане чалавек, калі ў яго забяруць родную мову? І сёння гонар і абавязак усіх нас - шанаваць родную мову. Вось чаму многія беларускія пісьменнікі і звяртаюцца да нас, беларусаў, каб мы не цураліся роднага слова, а размаўлялі на роднай беларускай мове.

Сёння мы з вамі будзем размаўляць на беларускай мове, якую пяшчотна называем роднай, матчынай. Перасяленцы з іншых краін прынеслі з сабой сваю мову – русскую, польскую, украінскую, але нашай мовай застаецца беларуская. Роднае слова з’яўляецца адным з самых вялікіх здабыткаў кожнага народа. Яго з пашанай называюць люстэркам культуры.

Нашы продкі пакінулі нам багатую духоўную спадчыну ─ **вусную народную творчасць**, якую яшчэ называюць **фальклорам**. За стагоддзі сваёй гісторыі беларускі народ стварыў багацейшую духоўную спадчыну –казкі, песні, загадкі, прыказкі, прымаўкі, прыкметы і павер’іі г.д. І зараз мы з вамі адправімся ў падарожжа, дзе вас чакаюць цікавыя заданні.

1. Прыпынак  **«Прыказкі і прымаўкі».**

**ВЯДУЧЫ:** У багацейшай фальклорнай скарбніцы беларусаў прыказкі і прымаўкі займаюць асобае месца. Гэта шматвяковы жыццёвы і працоўны вопыт, мудрасць народа, яго погляды на сусвет, прыроду, сямейныя ўзаемаадносіны, працу, асабліва на земляробства, -словам, на ўсё, з чым сутыкаўся і сутыкаецца чалавек у розныя гістарычныя перыяды.

 *Напрыклад:*

 **-** Старасць не радасць.

 **-** Як кот наплакаў.

 **-** У родным краі, як у раі.

 **-** Узяўся за гуж, не кажы, што не дуж.

 Давайце будзем працаваць ды прымаўкі ўспамінаць! Прадоўжыце беларускія прыказкі і прымаўкі.

Хочаш добра жыць…*павінен працу любіць.* Гультай за дзела… *мазоль за цела.*

Чалавек без працы,… *што птушка без крылаў.*

Гусі нізка… *зіма блізка.*

Чаго не ясі, таго *… ў рот не нясі.*

Няма смачнейшай вадзіцы, як… *з роднае крыніцы.*

Ваўка ногі *… кормяць.*

Што пасееш *… тое і вырасце (пажнеш).*

Хто працуе,… *той не сумуе.*

Посуд чысціню *… любіць.*

Ад працы рукі *… не сохнуць.*

Ад ляноты *… чакай бядоты.*

Без навук,*… як без рук.*

Дзе коратка, *… там і рвецца.*

За дурной галавой *… нагам неспакой.*

Каб конь добра вёз, *… давай яму авёс.*

Мокры чалавек… *даджу не баіцца.*

У родным лесе і… *куст родны.*

Як прац уеш, … *так і маеш.*

**ВЯДУЧЫ:** Вельмі добра, малайцы! І мы зноў адпраўляемся ў дарогу.

2. Прыпынак **“Загадкі”.**

**Загадка** – гэта вобразнае апісанне ўтоенага прадмета ці з’явы, якое патрабуе разгадкі.

Загадкі з’ўляюцца адным са старажытных відаў народнай творчасці. Чалавек складваў загадкі пра тое, з чым ён сустракаўся ў жыцці, дома, на працы, у час адпачынку. Яго асабліва цікавілі з’явы прыроды, бо ад іх залежыў ураджай і дабрабыт народа. Імкнуючыся пазнаць іх, чалавек параўноўваў загадкавае з добра знаёмым, з відавочным.

Я буду вам загадваць загадку, а хто ведае, падымае руку і адказвае. Але памятайце, што адказы прымаюцца толькі на беларускай мове. Пачынаем….

У вадзе купаўся, ды сухім застаўся.*(Гусь)*

Доўгі насок, тонкі галасок, хто яго заб’е, той кроў пралье. *(Камар)*

Назбіралі арэхаў пяць мяшкоў,

Насушылі грыбоў 120 карабоў.

Нацягалі шышак горку,

Працавітыя ...  *(Вавёркі)*

Дзяцел з ночы быў сярдзіты,

Тэлеграму пераблытаў,

I пайшла па лесе байка;

“З’еў лісіцу шэры ... ”.*(Зайка)*

Белы, да не цукар, ног няма, а ідзе. *(Снег)*

Без кораня, а расце. *(Камень)*

Без ног бяжыць, без воч глядзіць*. (Вада)*

Лата на лаце, ніткі не знаці. *(Капуста)*

Цераз мяжу брат брата не бачаць. *(Вочы)*

Рук многа, а нага адна. *(Дрэва)*

Стаяць слупы бялёныя, на іх шапкі зялёныя.***(****Бярозы)*

На полі Ярох рассыпаў гарох, стала світаць – няма чаго збіраць.

 *(Неба і зоркі)*

Без голасу, а вые, без рук, а абрусы сцеле. *(Завіруха)*

Белы, а не цукар, без ног, а ідзе. *(Снег)*

Цераз палі, цераз лугі спусціліся канцы дугі. *(Вясёлка)*

Махнула птушка крылом, накрыла увесь свет пяром. *(Ноч)*

Хоць у капялюшы, а галавы не мае.  *(Грыб)*

Вырас куст, у кусце домікі, а у доміках дзеткі. Павеяў вецер, домікі разваліліся, а дзеткі пакаціліся. *(Гарох)*

Нітак многа, а ў клубок не зматаеш. *(Павуцінне)*

Рагаты, а не бык, ежу бярэ, а не сыты, людзям падае, а сам у кут ідзе.

 *(Відэлец)*

Белае поле, чорнае насенне, хто яго сее, той разумнее. *(Кніга, пісьмо)*

Фыркае, рыкае, галіны ламае, цябе з ног збівае; чуеш яго, ды не бачыш. *(Вецер)*

**ВЯДУЧЫ:** А зараз – **загадкі-падманкі**!!! Будзьце вельмі ўважлівыя, не заўсёды адказ у рыфму з’яўляецца правільным!

Хто грызе на ёлцы шышку?

Ну, вядома, гэта … мішка? (*Вавёрка!)*

У куратніку йдзе бойка!

Хто завёў яе? Два … воўка? *(Пеўня!)*

Вельмі павольна і ціха

Паўзе … зайчыха? *(Слімак!)*

Парушаючы раніцай ціш,

Спявае ў гаі ….. мыш? *(Салавей!)*

**ВЯДУЧЫ:** Вельмі добра, вам спадабаліся загадкі. Адпраўляемся далей.

3. Прыпынак **“Прыкметы”**

**ВЯДУЧЫ:** А мы тым часамнабліжаемся да станцыі **“Прыкметы”. Прыкметы** – гэта трапныя народныя выслоўі, у якіх прадказваецца пэўны вынік, пацверджаны народным вопытам. Прасцей кажучы, людзі назіраюць, заўважаюць і робяць пэўныя вынікі. А хто з вас ведае прыкметы? *(Адказы дзяцей).* Добра, малайцы! А зараз паспрабуйце здагадацца, пра якую прыкмету пойдзе размова.

Май даждлівы-*год урадлівы. (Будзе добры ўраджай.)*

 Вераб’і сядзяць, нахмурыўшыся - *хутка будзе дождж.*

Жураўлі ляцяць высока - *зіма яшчэ далёка.*

Жураўлі ляцяць нізка - *зіма ўжо блізка.*

Моцна парыць - *на дождж.*

Расліны закрываюць кветкі - *да дожджу.*

Яркія зоркі - *да пагожага дню.*

Калі ластаўкі і стрыжы лятаюць высока - *будзе добрае надвор’е.*

4. Прыпынак **“Казкі”**

**ВЯДУЧЫ:** Наша падарожжа працягваецца, мы набліжаемся да станцыі “Казкі”. **Казка** – гэта апавяданне фантастычнага або бытавога зместу з шырокім выкарыстаннем вымыслу. Казкі па жанрах падзяляюцца на тры віды, якія? Хто ведае? *(Адказы дзяцей.)* Правільна! Казкі пра жывёл, бытавыя, чарадзейныя. А зараз будзьце ўважлівы, зноў да вас пытанні!

Ад якога слова паходзіць слова “казка”? *(Казаць)* Так, таму што казкі перадаваліся вусна, расказваліся.

Чым народныя казкі адрозніваюцца ад літаратурных? *(Аўтарствам)*

У якіх казках дзейнічаюць Ліса, Воўк, Мядзведзь*? (У казках пра жывёл)*

Якімі словамі звычайна пачынаюцца казкі? *(Жылі-былі)*

Якая жывёла ў казках азначае хітрасць? *(Ліса)*

Якая жывёла ў казках азначае баязлівасць? *(Заяц)*

Якая жывёла ў казках азначае ўпартасць? *(Баран)*

5. Прыпынак **“Скорагаворкі”**

 **Вядучы:** Апошні наш прыпынак для тых, хто вельмі любіць гаварыць – **“Скорагаворкі.”** Вам трэба хутка і правільна прагаварыць скорагаворку. (Дзецям раздаюцца карткі з скорагаворкамі.)

- Тры сяброўкі, тры вавёркі у траіх вілі вяроўкі.

- Барабаншчык Баран бараніў барабан.

- Зубраня зубрыла ўрок, вызубрыла на зубок.

- На двары стары баран грукаў зранку ў барабан.

- Белы бусел баіў байку шэраму зайку.

- Боб ды боб – два бабы, а яшчэ боб – тры бабы.

- Вадавоз вёз ваду ад вадаправода.

- Патап пакаваў пакупнікам пакупкі ў пакункі.

- Добра ўсюды добраму. Добраму ўсюды добра.

- Ехаў грэка цераз рэку, бачыць грэка ў рацэ – рак, грэка руку ў рэку ўсунуў, рак за руку грэку – цап!

- Дзятлы дзюбамі дзяўблі дзеравіну.

- Каласы каласавалі, выкаласаваліся.

- Карл у Клары ўкраў каралы.

- Лянок не любіць лянот, лянот не любіць лянок.

- Лаўрэн лавіў рыбу, Лара варыла рыбу з лаўровым лістом.

- Маша шыла шапку Сашу. Шапку Сашу шыла Маша.

- Скача чапля па балоце, чачотачка ў чароце, а чубаты чачот топча, топча агарод.

- Ткач ткаў хустку на таку і хукаў на руку.

**ВЯДУЧЫ:** Малайцы! Наша падарожжа скончылася, спадзяюся, што вам спадабалася. Да пабачэння!

А вы, дзеткі нашы, дружна жывіце,

Хутка расціце,

Край свой любіце,

На роднай мове часцей гаварыце!

 ***Выкарыстаная літаратура***

1. Беларускі дзіцячы фальклор : традыцыйныя запісы, апрацоўкі і аўтарскія творы. – Мінск : Беларусь, 1994. - 271 с.

2. Беларускі фальклор : хрэстаматыя / склад. К. П. Кабашнікаў і інш. - 4-е выд., перапрац. - Мінск : Вышэйшая школа, 1996. – 856 с.

3. Беларускія прыказкі, прымаўкі, фразеалагізмы / склад. Ф. М. Янкоўскі ; [прадм. Д. Я. Бугаёва]. - Мінск : Беларуская навука, 2004. - 494 с.

4. Зянько, У. Б. Спадчына маёй маці / У. Б. Зянько. – Мінск : Мастацкая літаратура, 1993. – 304 с.